KIRJALLINEN KYSYMYS E-1944/01 esittäjä(t): Raimon Obiols i Germà (PSE) komissiolle. Elintarvikeapu Länsi-Saharan pakolaisleireille.



Virallinen lehti nro 093 E , 18/04/2002 s. 0039 - 0040



KIRJALLINEN KYSYMYS E-1944/01 esittäjä(t): Raimon Obiols i Germà (PSE) komissiolle (3. heinäkuuta 2001) Aihe: Elintarvikeapu Länsi-Saharan pakolaisleireille Kesäkuun 8. päivänä 2001 julkaistun lehdistötiedotteen mukaan YK:n pakolaisasiain päävaltuutettu ja järjestön alaisuudessa toimiva Maailman elintarvikeohjelma ovat esittäneet vetoomuksen kansainvälisille lahjoittajille, jotta nämä avustaisivat yli 155 000 pakolaista, jotka asuvat vuodesta 1976 lähtien Algerian lounaisosassa sijaitsevilla Tindoufin pakolaisleireillä äärimmäisen ankarissa olosuhteissa. Edellä mainittujen tahojen mukaan avustukset ovat viime kuukausina vähentyneet ja varastot riittävät enää korkeintaan kahdeksi kuukaudeksi pakolaisten perustarpeiden tyydyttämiseen. Jos uutta apua ei saada, syyskuussa tilanne on dramaattinen. Onko komissio reagoinut tähän Yhdistyneiden Kansakuntien vetoomukseen? Mitä komissio voi tehdä parantaakseen nykyistä tilannetta? Onko komissio kehottanut jäsenvaltioita ryhtymään pikaisiin avustustoimenpiteisiin? Poul Nielsonin komission puolesta antama vastaus (12. syyskuuta 2001) Komissio on tietoinen Länsi-Saharan pakolaisten huolestuttavasta tilanteesta. Se on humanitaarisen avun toimiston (ECHO) välityksellä vahvistanut tulevat tilanteet huomioivan toimintatavan kriisin vaikutusten lieventämiseksi. ECHOn, Maailman elintarvikeohjelman ja Yhdistyneiden Kansakuntien pakolaisasiain päävaltuutetun (UNHCR) yhteistoiminnan perusteella komissio teki 3. toukokuuta 2001 kiireellisen päätöksen 3,77 miljoonan euron myöntämisestä peruselintarvikkeiden toimittamiseksi ja kolmen kuukauden elintarvikevarastojen kokoamiseksi. Ensimmäiset tällä päätöksellä rahoitetut toimitukset ovat jo saapuneet leireille. Lieventääkseen vaikeaa tilannetta ECHO on myös muuttanut erästä vuonna 2000 tehtyä hankintasopimusta lisätäkseen toimitettavan ohran määrää. Lisäksi ECHO laatii 11,8 miljoonan euron arvoisen yleissuunnitelman, josta lähes 80 prosenttia on varattu elintarvikeapuun, koska tällä alalla ilmenevät pahimmat puutteet. Tämä yleissuunnitelma esitettiin humanitaarisen avun komitealle 5. heinäkuuta 2001 ja hyväksyttiin yksimielisesti. Komissio teki puolestaan 20. heinäkuuta 2001 päätöksen yleissuunnitelman hyväksymisestä, ja sopimukset on lähetetty ECHOn yhteistyökumppaneille elokuun ensimmäisellä puoliskolla. ECHOn Länsi-Saharan pakolaisille suuntaama apu on vuosina 2000 ja 2001, vuoden 2001 yleissuunnitelma mukaan luettuna, lähes 30 miljoonaa euroa. Avun määrä on kasvanut lähes 50 prosenttia vuosina 19951999 keskimäärin toimitettuun apuun verrattuna. Länsi-Saharan kriittistä tilannetta on laiminlyöty ja se kärsii avustajien auttamishalun hiipumisesta. Komission määrärahat eivät kaikista ponnisteluista huolimatta pysty yksinään paikkaamaan YK:n järjestöjen aiheuttamaa avun vajetta. Tästä syystä ECHO on sekä vierailujensa että virallisten kokousten aikana pyrkinyt kertomaan tilanteesta jäsenvaltioille. Se on hiljattain esittänyt Ruotsissa kokoontuneen humanitaarisen avun komitean jäsenille asiakirjan, jossa Sahara mainitaan laiminlyötynä kriisialueena, joka tarvitsee lisää kahdenvälisiä ponnistuksia. Länsi-Saharan kysymys otettiin esille 21. kesäkuuta 2001 Brysselissä pidetyssä ECHOn ja UNHCR:n korkean tason edustajien kokouksessa. Lisäksi ulkosuhteista vastaava komissaari vieraili 18. kesäkuuta 2001 Marokossa, jossa konfliktista keskusteltiin kaikkein korkeimmalla tasolla. On syytä huomata, että koska Länsi-Saharan pakolaiset ovat joutuneet elämään jo pitkän aikaa ulkopuolisesta avusta riippuvaisina, toistuva pula elintarvikkeista ja niiden yksipuolisuus ovat aiheuttaneet heille vakavia terveysongelmia (anemiaa, pituuskasvun hidastumista jne.). Tästä syystä ECHO on päättänyt yleissuunnitelmissaan ohjata suurimman osan määrärahoistaan täydentäviin elintarvikkeisiin (kuten maitojauheeseen ja kalaan) jatkaen kuitenkin samalla peruselintarvikkeiden kuten ohran rahoittamista.